దేవిప్రియ

దేవిప్రియ లేదా ఖ్వాజా హుస్సేన్‌  ప్రముఖ  కవి, రచయిత, పాత్రికేయుడు. దేవిప్రియ రచించిన 'గాలిరంగు' కవిత్వానికి 2017లో కేంద్ర సాహిత్య అకాడమీ పురస్కారం లభించింది.

బాల్యం, విద్యాభ్యాసం
దేవిప్రియ 1949 ఆగష్టు 15 న గుంటూరులో జన్మించాడు. ఇతనికి తల్లిదండ్రులు పెట్టిన పేరు షేక్ ఖాజాహుస్సేన్. తండ్రి పేరు షేక్ హుస్సేన్ సాహెబ్. తల్లి షేక్ ఇమాం బీ. గుంటూరు లోని ఎ.సి.కాలేజీలో బి.ఏ. చదువుకున్నాడు.

కవిత్వ రచన 
కాలేజీ రోజుల్లోనే కవిత్వం పట్ల ఆకర్షితుడై పద్యాలు, గేయాలు వ్రాయడం ప్రారంభించాడు. గుంటూరు కేంద్రంగా అవతరించిన పైగంబర కవులు బృందంలో దేవిప్రియ ఒకడు. పాత్రికేయుడుగా ప్రజావాహిని, నిర్మల, ప్రజాతంత్ర, జ్యోతి, మనోరమ మొదలైన పత్రికలలోనూ, ఆంధ్రప్రభ, ఆంధ్రజ్యోతి, ఉదయం, హైదరాబాద్ మిర్రర్ దినపత్రికలలోను పనిచేశాడు. వ్యంగ్య, విమర్శనాత్మకమైన ఇతని 'సమాజానందస్వామి', 'రన్నింగ్ కామెంటరీ' కార్టూన్ కవిత్వం ద్వారా తెలుగు పత్రికారంగంలో కొత్త ఒరవడిని సృష్టించాడు.

సినిమారంగం 
సినిమా రంగంపై సాధికారమైన వ్యాసాలు వ్రాశాడు. దాసి, రంగులకల మొదలైన సినిమాలకు స్క్రీన్ ప్లే, పాటలు వ్రాశాడు. ప్రజాగాయకుడు గద్దర్ ఆంగ్లంలో పూర్తి నిడివి డాక్యుమెంటరీ ఫిలిం మ్యూజిక్ ఆఫ్ ఎ బ్యాటిల్‌షిప్ పేరుతో నిర్మించి దర్శకత్వం వహించాడు.

స్వయంగా 'మనోరమ' వారపత్రిక నడిపారు. 'హైదారాబాద్‌ మిర్రర్‌' దినపత్రికకు వ్యవస్థాపక ప్రధాన సంపాదకులుగా పనిచేశారు. ప్రస్తుతం 'హెచ్‌ఎం టివీ'లో సీనియర్‌ ఎడిటర్‌గా బాధ్యతలు నిర్వహిస్తున్నారు. 'ఉదయం' దినపత్రిక నాటి 'రన్నింగ్ కామెంట్రీ'ని 'హెచ్‌ఎంటివీ'లో దృశ్యీకరిస్తున్నారు.

రచనలు
 అమ్మచెట్టు (1979)
 సమాజానందస్వామి (1977)
 గరీబు గీతాలు (1992)
 నీటిపుట్ట (1990)
 తుఫాను తుమ్మెద (1999)
 రన్నింగ్ కామెంటరీ (3 సంపుటాలు) (2013)
 అరణ్య పురాణం
 పిట్ట కూడా ఎగిరిపోవలసిందే (2001)
 చేప చిలుక (2005)
 అధ్యక్షా మన్నించండి (సంపాదకీయాలు) (2010)
 గాలిరంగు (2011)
 గంధకుటి (2009)
 ఇన్షా అల్లాహ్ (పద్యకావ్యం)
 Poornamma the golden doll (అనువాదం)
 The Cobra Dancer (కె.జె.రావు జీవితకథ)

పురస్కారాలు
 1980లో అమ్మచెట్టు కవిత్వానికి ఫ్రీవర్స్ ఫ్రంట్ అవార్డు
 1991లో నీటిపుట్ట కవితాసంకలనానికి సినారె కవితాపురస్కారం (కరీంనగర్)
 2001లో కొండేపూడి శ్రీనివాసరావు సాహితీ సత్కారం. 
 తెలుగు విశ్వవిద్యాలయం సాహితీ పురస్కారం 2013, 13 జూలై 2016 (గాలిరంగు పుస్తకానికి)
 2017 కేంద్ర సాహిత్య అకాడమీ పురస్కార గ్రహీత.

మరణం
ఐదు దశాబ్దాల పాటు ప్రముఖ పాత్రికేయుడిగా, కవిగా సేవలందించిన దేవిప్రియ కొంత కాలంగా మధుమేహంతో బాధపడుతూ 2020, నవంబరు 21వ తేదీన హైదరాబాదులోని ఒక ప్రైవేటు ఆసుపత్రిలో మరణించాడు.

మూలాలు

పాత్రికేయులు
1949 జననాలు
తెలుగు సినిమా రచయితలు
ముస్లింలు
తెలుగు పాత్రికేయులు
తెలుగు కవులు
సాహితీకారులు
గుంటూరు జిల్లా కథా రచయితలు
గుంటూరు జిల్లా పాత్రికేయులు
గుంటూరు జిల్లా కవులు
గుంటూరు జిల్లా సినిమా రచయితలు
కలం పేరుతో ప్రసిద్ధులైన ఆంధ్రప్రదేశ్ వ్యక్తులు
కేంద్ర సాహిత్య అకాడమీ పురస్కారం పొందిన తెలుగు రచయితలు
కేంద్ర సాహిత్య అకాడమీ పురస్కారం పొందిన ఆంధ్రప్రదేశ్ రచయితలు
కొండేపూడి సాహితీ సత్కార గ్రహీతలు
2020 మరణాలు